Οδηγία 2001/31/ΕΚ της Επιτροπής

της 8ης Μαΐου 2001

για την προσαρμογή στην τεχνική πρόοδο της οδηγίας 70/387/ΕΟΚ του Συμβουλίου όσον αφορά τις θύρες των μηχανοκίνητων οχημάτων και των ρυμουλκουμένων τους

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν την έγκριση των οχημάτων με κινητήρα και των ρυμουλκουμένων τους(1), όπως τροποποιήθηκε τελευταία από την οδηγία 2000/40/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 13 παράγραφος 2,

την οδηγία 70/387/ΕΟΚ του Συμβουλίου, της 27ης Ιουλίου 1970, περί προσεγγίσεως των νομοθεσιών των κρατών μελών που αφορούν τις θύρες των οχημάτων με κινητήρα και των ρυμουλκουμένων τους(3), όπως τροποποιήθηκε τελευταία από την οδηγία 98/90/ΕΚ της Επιτροπής(4), και ιδίως το άρθρο 3,

Εκτιμώντας τα ακόλουθα:

(1) Η οδηγία 70/387/ΕΟΚ είναι μια από τις επιμέρους οδηγίες της διαδικασίας έγκρισης ΕΚ τύπου που θεσπίστηκε από την οδηγία 70/156/ΕΟΚ. Κατά συνέπεια, οι διατάξεις που θεσπίστηκαν με την οδηγία 70/156/ΕΟΚ για τα συστήματα, τα κατασκευαστικά στοιχεία και τις ιδιαίτερες τεχνικές ενότητες των οχημάτων εφαρμόζονται στην παρούσα οδηγία.

(2) Η οδηγία 98/90/ΕΚ θέσπισε απαιτήσεις σχεδιασμού για τις βαθμίδες και τις χειρολαβές του θαλάμου επιβατών για να βελτιωθεί η ασφάλεια των ατόμων κατά την άνοδο και την κάθοδο από το διαμέρισμα του οδηγού ορισμένων βαρέων εμπορικών οχημάτων.

(3) Ορισμένα σχέδια θαλάμου επιβατών που κυκλοφορούν ήδη στην αγορά δεν είναι σύμφωνα με τις ειδικές απαιτήσεις που θεσπίστηκαν με την οδηγία 98/90/ΕΚ, αν και το επίπεδο ασφάλειας που παρέχουν θεωρείται ισοδύναμο. Επομένως, είναι απαραίτητο να προσαρμοστούν οι τεχνικές απαιτήσεις για να επιτραπούν αυτά τα σχέδια θαλάμου επιβατών.

(4) Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής προσαρμογής στην τεχνική πρόοδο η οποία συστάθηκε από την οδηγία 70/156/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα ΙΙΙ της οδηγίας 70/387/ΕΟΚ τροποποιείται σύμφωνα με το παράρτημα της παρούσας οδηγίας.

Άρθρο 2

1. Από την 1η Οκτωβρίου 2001, τα κράτη μέλη δεν επιτρέπεται, για λόγους που σχετίζονται με τις θύρες οχημάτων:

- να αρνούνται, για έναν τύπο οχήματος, τη χορήγηση έγκρισης ΕΚ τύπου ή εθνικής έγκρισης τύπου, ή

- να απαγορεύουν την πώληση, την ταξινόμηση ή τη θέση σε κυκλοφορία οχημάτων,

εφόσον τα οχήματα πληρούν τις προδιαγραφές της οδηγίας 70/387/ΕΟΚ, όπως τροποποιείται από την παρούσα οδηγία.

2. Από την 1η Δεκεμβρίου 2001, τα κράτη μέλη:

- δεν θα χορηγούν πλέον έγκριση ΕΚ τύπου, και

- μπορούν να αρνηθούν τη χορήγηση εθνικής έγκρισης τύπου,

για ένα νέο τύπο οχήματος, για λόγους που σχετίζονται με τις θύρες οχημάτων εάν δεν πληρούνται οι προδιαγραφές της οδηγίας 70/387/ΕΟΚ, όπως τροποποιείται από την παρούσα οδηγία.

Άρθρο 3

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία έως τις 30 Σεπτεμβρίου 2001 το αργότερο. Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή τις κύριες διατάξεις εσωτερικού δικαίου που θεσπίζουν στο πεδίο που καλύπτεται από την παρούσα οδηγία.

Άρθρο 4

Η παρούσα οδηγία αρχίζει να ισχύει την εικοστή ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα οδηγία απευθύνεται στα κράτη μέλη.

Βρυξέλλες, 8 Μαΐου 2001.

Για την Επιτροπή

Erkki Liikanen

Μέλος της Επιτροπής

(1) ΕΕ L 42 της 23.2.1970, σ. 1.

(2) ΕΕ L 203 της 10.8.2000, σ. 9.

(3) ΕΕ L 176 της 10.8.1970, σ. 5.

(4) ΕΕ L 337 της 12.12.1998, σ. 29.

ΠΑΡΑΡΤΗΜΑ

Το παράρτημα ΙΙΙ της οδηγίας 70/387/ΕΟΚ τροποποιείται ως εξής: 1. Η ακόλουθη πρόταση προστίθεται στο τέλος του σημείου 1.2 : "Η τελευταία αυτή απαίτηση δεν ισχύει για την απόσταση μεταξύ της ανώτατης βαθμίδας και του δαπέδου του θαλάμου επιβατών."

2. Η έβδομη περίπτωση στο σημείο 1.3 αντικαθίσταται από το ακόλουθο κείμενο: "- Διαμήκης υπερκάλυψη (J) μεταξύ δύο διαδοχικών βαθμίδων στην ίδια κλίμακα, ή μεταξύ της ανώτατης βαθμίδας και του δαπέδου του θαλάμου επιβατών: 200 mm".

3. Η εισαγωγική φράση του σημείου 2.2.3 αντικαθίσταται από το ακόλουθο κείμενο: "Επίσης, η ελάχιστη απόσταση (P) της άνω άκρης του χειρολισθητήρα (των χειρολισθητήρων) ή των χειρολαβών ή της ισοδύναμης διάταξης από το δάπεδο του διαμερίσματος του οδηγού πρέπει να είναι: ...".